Polisieman vir skok behandel ná inhegtenisnemingFoto: SAPD/Facebook ŉ Konstabel van die Suid-Afrikaanse Polisiediens, wat by Caledon in die Wes-Kaap gestasioneer is, was só geskok toe hy in hegtenis geneem is in verband met afpersing, dat hy gehospitaliseer moes word. Die 38-jarige polisiekonstabel en sy 15-jarige broerskind is Donderdag deur lede van die direktoraat vir prioriteitsmisdaadondersoeke (die Valke) in hegtenis geneem vir beweerde korrupsie ter waarde van R50 000, het kapt. Lloyd Ramovha, woordvoerder van die Valke, gesê. Die konstabel het na bewering, buite diensure, ŉ tandarts van Grabouw genader en aangevoer hy ondersoek beweerde vals eise wat deur die tandarts by sy mediese fonds ingedien is. “Hy het glo die geld geëis en die tandarts afgepers,” het kapt. Ramovha bygevoeg. “Die Valke is in kennis gestel en ŉ operasie is uitgevoer waartydens die polisiebeampte en sy broerskind buite die tandarts se perseel in hegtenis geneem is toe die dokter die geld oorhandig het. Die polisie het beslag gelê op die kontant wat in die tiener se handsak was.” Die konstabel was geskok ná die inhegtenisneming en hy moes vir simptome, soortgelyk aan dié van ŉ hartaanval, behandel word. Hy was onder polisiebewaking by ŉ plaaslike hospitaal. Die minderjarige is onder haar ouers se sorg vrygelaat. Hulle sal na verwagting Maandag in die Grabouw-landdroshof verskyn op aanklag van korrupsie.